Uzulu Unanza Ilanga leJoshua Nkomo & Liberators Day koBulawayo
AbeZimbabwe baze ngobunengi eStanley Square koBulawayo ukuzonanza imisebenzi emihle eyenziwa nguDr Joshua Mqabuko Nkomo ngelanga akhothama ngalo likamhlaka 1 Ntuikazi.
BULAWAYO — NgoLwesihlanu mhlaka 1 Ntulikazi, uzulu weZimbabwe ubethe gwaqa koBulawayo eStanley Square enanza imisebenzi emihle eyenziwa nguDr Joshua Mqabuko Nkomo owayengumsekeli kamongameli, ngelanga akhothama ngalo. Izikhulumi ezinengi kulumkhosi zikhuthaze ukumanyana lokuthula kuhambelana lendikimba yalonyaka yalumkhosi ethi “ASIKHULUME” Indodana kamuyi umnumzana Sibangilizwe Nkomo ukhuthaze uzulu weZimbabwe ukuba abambane yena uqobo hatshi ukubanjaniswa ngamabandla ezombusazwe ngoba nguye ovame ukuthwaliswa luklubhu uma kuthe kwaba lobunzima. Wathi ukufuthelana okwabakhona ilizwe lisanda kuthola uzibuse kwatshiya amasiko esintu eselahlekile impela ngoba abantu bengasazazi ukuthi bangobani kukanti isizwe yisizwe ngamasiko aso. Ekhuluma ngembali kamuyi, intathelizindaba edumileyo eyasebenza lomuyi, uSoul Gwaguba Ndlovu uthi uNkomo ngumuntu owayethanda ukuthula lokubambana njalo wakubonisa lokho ngokunikela ibutho lakhe leZPRA kuhulumende ngemva kwempi kazange alisebenzise ukuba limlwele.. Umnunzana David Ngwenya osuka eMatopo yena uthi ilanga lalamhlanje lilanga elikhulu kakhulu ngoba kuyisikhumbuzo sokunanza imisebenzi emihle kamuyi. Owayengu Sibalukhulu weZansi yemaNdebeleni, uNkosikazi Angeline Masuku yena uthi bayajabula lamhlanje bekhumbula iqhawe, kungesiNkomo abazi ukuba ngabe bakuwuphi umlindi. Owalwa impi ekuzinga leZIPRA uNkosikazi Toriso Moyo uthe umalanga afana lalamuhla amkhumbuza inkokheli yakhe eyayingakhethi muntu ngomhlobo. Ummeli weMakokoba edale lephalamende uMnunzana Tshinga Dube owalwa impi yenkululeko ephansi kweZIPRA uthi uNkomo liqhawe elahlanganisa izizwe njalo bayohlala bemkhumbula. Bekungabizwa ozwayo lonyaka esikhumbuzweni sikaNkomo, inkokheli zamabandla ezombusazwe ehlukeneyo bezikhona ukuzoxhasana lemuli kamuyi, imbongi ezehlukileyo, kunye labahlabeleli benze imicimbicimbi ethile bekhombisa inhlonipho lokukhumbula iqhawe lamaqhawe, ulitshe elitshelelayo.